Mannen var bosatt i Mijas og arbeidet ved den norske kirken i Calahonda. Han hadde vært ute og gått en tur da han torsdag ble funnet død ved Riviera del Sol av en kvinne som var ute og luftet hunden, skriver avisen Sur.

150 kuber

Ifølge Spaniaavisen opplyser politiet at mannen ble funnet med skjorta trukket over ansiktet, trolig i et forsøk på å skjerme seg fra biene. Mannen var ifølge politiet full av bistikk ellers på kroppen. Kilder opplyser at nordmannen var stukket så mange ganger at giften var dødelig.

400 meter unna stedet nordmannen ble funnet, ligger en biefarm med hele 150 bikuber. Politiet antar at mannen har kommet for nærme bikubene og at han ble stukket av en hel sverm da han forsøkte å komme seg unna.

– De kan ha vært mer aggressive siden honningen akkurat var hentet, og fordi han passerte for nærme og lagde støy da han hørte summingen, sier en birøkter til avisen Sur.

Det er ikke kjent om birøkteren som eide bikubene hadde satt opp varselskilt slik reglene tilsier.

– Sjelden aggressive

Styremedlem i Norges birøkterlag Ingar Tallakstad Lie sier til NRK at det er svært uvanlig at biene går til angrep.

– Vanlige honningbier skal ikke være så aggressive at de angriper uten videre.

Han sier bier kan reagere på sterke dufter eller parfyme. Også når det er snakk om rasekrysninger kan biene være hissigere enn vanlig.

– De kan også bli sinte dersom birøkteren er hardhendt når han høster honningen. Hvis man befinner seg i nærheten av en kube som blir høstet er man nesten garantert å bli stukket, sier Lie.

En vanlig bikube inneholder rundt 60.000 bier på det meste, forteller Lie. Med en biefarm med 150 kuber kan det altså ha vært snakk om flere millioner bier i nærheten.

– Hvis en bie flyr på deg produserer den et alarmferomon for å tilkalle mer hjelp.

Lies beste råd dersom man blir angrepet er å dekke seg til og komme seg bort fra området.

– Er man usikker så må man kontakte lege for å få adrenalinsprøyte, sier Lie.

– Følger opp ansatte og familie

Kommunikasjonssjef Sissel Myklebust Mæland i Sjømannskirken bekrefter overfor NRK at en av deres ansatte er død.

– Han var vikar hos oss og har også jobbet hos oss tidligere, sier Mæland til NRK.

Sjømannskirken i Costa Del Sol er en av orgonaisasjonens største kirker for de mange nordmennene som er bosatt i området.

– Vi jobber nå med å følge opp mannens familie og kolleger, sier Mæland.